በቤኔሻንጉል ጉሙዝ ክልል በተፈጸመ ጥቃት የሰዎች ህይወት ማለፉን ፖሊስ አረጋገጠ፡፡
ባሕር ዳር፡- ጥር 13/2012ዓ.ም (አብመድ) በቤኔሻንጉል ጉሙዝ ክልል ወምበራ ወረዳ ኮንግ ቀበሌ ማዕከል በተፈጸመ ጥቃት የሰዎች ሕይወት ማለፉን ፌዴራል ፖሊስ አረጋግጧል፡፡ድርጊቱ የተፈጸመው ጥር 8/2012 ከቀኑ 10፡00 አካባቢ እንደሆነ ነው ነዋሪዎቹ እና የሥራ ኃላፊዎቹ የተናገሩት፡፡ የአማራ ብዙኃን መገናኛ ድርጅት ጉዳዩን እንደሰማ ለማጣራት እና መረጃ ለማግኘት ጥረት ሲያደርግ ቆይቷል፡፡ ከጥር 11/2012 ጀምሮ የመከላከያ ሰራዊት አባላት ወደ አካባቢው ገብተው እያረጋጉ እንደሆነ በፌዴራል ፖሊስ ኮሚሽን የመተከልና አዊ ብሔረሰብ አካባቢዎች አዛዥ ዋና ኢንስፔክተር ኢብራሂም ሙሃመድ ለአብመድ ገልጸዋል፡፡